S-693/2013

Mál þetta, sem dómtekið var 3. október sl., er höfðað af lögreglustjóranum á höfuðborgarsvæðinu með ákæru 20. ágúst 2013, á hendur Á-kvk-þgf B-kvk-þgf J-kvk-þgf, kt. 000000-0000, Seljavegi 17, Reykjavík, fyrir umferðarlagabrot í Reykjavík með því að hafa laugardaginn 30. mars 2013 ekið bifreiðinni TL-431 svipt ökurétti og óhæf um að stjórna henni örugglega vegna áhrifa ávana og fíkniefna (í blóði mældist 185 ng/ml) austur Reykjanesbraut móts við Lónakot.

Er þetta talið varði við 1. sbr. 48. gr. og 1. mgr. og 2. mgr. 45. gr. a, allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007.

Er þess krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Ákærða hefur viðurkennt að hafa ekið bifreiðinni TL-431 greint sinn svipt ökurétti. Hún hafi hins vegar ekki verið undir áhrifum ávana- og fíkniefna við aksturinn. Af hálfu verjanda ákærðu er þess krafist að ákærða verði sýknuð af akstri undir áhrifum ávana- og fíkniefna, en að ákærða verði dæmd til vægustu refsingar er lög leyfi og að sakarkostnaður verði lagður á ríkissjóð.

Samkvæmt frumskýrslu lögreglu frá laugardeginum 30. mars 2013 barst lögreglu þann dag kl. 01.34 tilkynning um akstur bifreiðarinnar TL-431 á leið austur Reykjanesbrautar. Fram kemur að för bifreiðarinnar hafi verið stöðvuð við Straum. Hafi lögreglumenn veitt því strax athygli að ökumaður bifreiðarinnar, ákærða í máli þessu, hafi verið undir áhrifum fíkniefna. Hafi hún verið mjög ör, þurr í munni og með þanin sjáöldur. Hafi hún verið beðin um að koma út úr bifreiðinni og átt mjög erfitt með að standa kyrr. Ákærða hafi í framhaldi verið færð á lögreglustöð þar sem hjúkrunarfræðingur hafi dregið úr henni blóð til mælinga. Í handtökuskýrslu ákærðu þessa nótt er skráð að ákærða hafi verið með útvíkkuð sjáöldur, jafnvægi verið óstöðugt og framburður ruglingslegur. Samkvæmt blóðtökuvottorði var blóðsýni dregið úr ákærðu kl. 02.31 aðfaranótt laugardagsins 30. mars. Samkvæmt matsgerð rannsóknarstofu í lyfja- og eiturefnafræði frá 10. maí 2013 greindist í blóði ákærðu greint sinn 185 ng/ml af amfetamíni. Samkvæmt dagbók lögreglu frá 30. mars 2013 var þvagsýni ekki tekið úr ákærðu þessa nótt þar sem ákærða gat ekki ,,pissað“.

Ákærða greindi svo frá fyrir dómi að hún hafi ekið bifreiðinni TL-431 svo sem greini í ákæru. Hún hafi hins vegar ekki verið undir áhrifum ávana- og fíkniefna umrætt sinni. Hafi hún verið að kom frá móður sinni í Keflavík. Er hún hafi veitt því athygli að lögregla hygðist stöðva akstur hennar hafi ákærða ekið út í kant og stöðvað bifreiðina. Ekki myndi hún eftir hvort hún hafi dregið á vél bifreiðarinnar. Í beinu framhaldi af því að stöðva bifreiðina hafi ákærða gleypt fíkniefnið amfetamín, er hún hafi haft meðferðis. Efnið hafi ákærða keypt einum eða tveim dögum áður og haft í fórum sínum. Efnið hafi hún gleypt til að lögregla myndi ekki finna það í fórum ákærðu. Ákærða kvaðst hafa verið þreytt er lögregla hafi haft afskipti af henni. Hafi hún sofið fremur illa nóttina á undan og vaknað þann morgun. Hafi hún síðan ekkert sofið þar til lögregla hafi stöðvað för hennar. Væri það ástæða þess að lögreglumenn hafi lýst ástandi ákærðu þannig að hún hafi verið þvoglumælt og reikul í spori. Ákærða kvaðst hvorki hafa notað áfengi né fíkniefni í um þrjá og hálfan mánuð fyrir aksturinn. Ákærða kvaðst ekki hafa tjáð lögreglumönnum á vettvangi eða við skýrslugjöf að hún hafi gleypt umrætt fíkniefni.

Fyrir dóminn kom lögreglumaðurinn H-kk-nf S. S-kk-nf, er ritað hefur frumskýrslu lögreglu vegna málsins. Þá gaf skýrslu í gegnum síma lögreglumaðurinn E-kk-nf J-kk-nf, en báðir þessir lögreglumenn stöðvuðu för ákærðu umrætt sinn. Greindu þeir báðir frá því að lögreglu hafi borist tilkynning um ökumann á leið frá Keflavík á hvítri jagúarbifreið og að grunur léki á um að ökumaður væri undir áhrifum fíkniefna. Lögreglumenn hafi veitt athygli bifreiðinni og akstur hennar verið stöðvaður við Straum. H-kk-nf kvaðst hafa ekið lögreglubifreiðinni þessa nótt. Um leið og ákærða hafi stöðvað bifreiðina hafi hann farið að hurð bifreiðar ákærðu bílstjóramegin. Hafi hann rætt við ákærðu. Þá hafi hann veitt því athygli að ákærða hafi verið ör, þurr í munni og með útvíkkuð sjáöldur. Við það hafi vaknað grunur um akstur undir áhrifum fíkniefna. Hafi ákærða verið beðin um að koma út úr bifreiðinni. Þá hafi komið í ljós að hún hafi verð óstöðug á fótum. Í framhaldi þessa hafi verið ákveðið að fara með ákærðu á lögreglustöð þar sem dregið hafi verið blóðsýni úr henni til rannsóknar á innihaldi. H-kk-nf kvaðst ekki hafa tekið eftir því að ákærða væri að setja eitthvað upp í sig er hann hafi gengið frá lögreglubifreiðinni og yfir að bifreið ákærðu. Ekki hafi tekið nema um 10 sekúndur fyrir hann að komast að bifreið ákærðu. Lögreglumaðurinn E-kk-nf kvaðst hafa farið að bifreiðinni farþegamegin og rætt við farþega í bifreiðinni. Hafi hann af þeim ástæðum ekki sjálfur rætt við ákærðu. Það hafi verið mat lögreglumanna að grunur væri um akstur undir áhrifum fíkniefna þar sem háttarlag ákærðu hafi veitt vísbendingar í þá átt. Ákærða hafi ekki veitt þvagsýni um nóttina. Kváðust lögreglumenn báðir fyrir dómi ekki vissir um ástæðu þess í dag, en ráma í að ákærða hafi sennilega ekki getað látið frá sér þvag.

K-kvk-nf Ó-kvk-nf og K-kvk-nf M-kvk-nf deildarstjórar á rannsóknarstofu í lyfja- og eiturefnafræði staðfestu matsgerð sína frá 10. maí 2013. Greindu þær frá því að sýni samkvæmt matsgerð sættu rannsókn með þeim hætti að þau væru fyrst mótefnaprófuð. Að því loknu færi fram nákvæmari rannsókn, en um væri að ræða gasgreiningu með massaskynjara. Rannsóknir af því tagi væru mjög nákvæmar. Sá skammtur er mælst hafi í ákærðu væri rétt yfir því sem kallað væri ,,læknanlegur skammtur“. Sýni væru almennt í kringum 200 ng/ml, en þau færu sjaldnast yfir 500 ng/ml. K-kvk-nf Ó-kvk-nf kvað erfitt að álykta um upptöku efnis út frá því hvenær akstur ákærðu hafi verið stöðvaður og blóðsýni verið tekið hvort staðist gæti sá framburður ákærðu að hún hafi tekið inn amfetamín um leið og hún hafi stöðvað bifreiðina. K-kvk-nf M-kvk-nf kvað ósennilegt að ákærða hafi tekið efnið inn um leið hún hafi stöðvað bifreiðina. Ákærða hafi að eigin sögn tekið efnið inn í föstu formi en ekki sprautað því í líkamann. Upptakan væri hraðari ef efni væri sprautað í líkama. Væri þetta ósennilegt miðað við hve mikið magn hafi mælst í blóði ákærðu. Það væri ekki útilokað að unnt væri að ná slíku magni í blóð á þessum tíma, þó það væri ótrúlegt.

Niðurstaða:

Ákærða hefur fyrir dómi viðurkennt að hafa ekið bifreiðinni TL-431, svipt ökurétti laugardaginn 30. mars 2013, svo sem í ákæru greinir. Hún hafi hins vegar ekki ekið bifreiðinni undir áhrifum ávana- og fíkniefna. Hafi hún gleypt fíkniefnið amfetamín, er hún hafi haft meðferðis, eftir að hún hafi stöðvað aksturinn þessa nótt og áður en lögreglumenn höfðu afskipti af henni. Hafi hún gert það til að lögreglumenn myndu ekki finna það við leit á ákærðu.

Fyrir dóminn komu lögreglumenn er afskipti höfðu af ákærðu þessa nótt. Báru þeir báðir að ákærða hafi í viðræðum við lögreglu borið skýr einkenni þess að vera undir áhrifum ávana- og fíkniefna. Af þeim ástæðum hafi verið ákveðið að færa hana á lögreglustöð þar sem dregið hafi verið úr henni blóðsýni til ákvörðunar á innihaldi. Lögreglumenn hafi ekki veitt því athygli að ákærða setti eitthvað upp í sig á vettvangi. Þá hafi hún ekki tjáð lögreglu að hún hafi tekið inn fíkniefni eftir aksturinn. K-kvk-nf Ó-kvk-nf og K-kvk-nf M-kvk-nf, deildarstjórar á rannsóknarstofu í lyfja- og eiturefnafræði staðfestu matsgerð um amfetamín í blóðsýni er tekið var úr ákærðu þessa nótt kl. 02.39. Hún var handtekin kl. 01.55. Bar K-kvk-nf M-kvk-nf að ósennilegt væri að það magn er mælst hafi í ákærðu hafi getað komið til eftir inntöku á amfetamíni kl. 01.55, miðað við hraða á upptöku þess í blóði.

Að mati dómsins er sú skýring ákærðu á því að hún hafi tekið inn fíkniefni þessa nótt eftir að akstri lauk til að lögreglumenn myndu ekki finna það á henni við leit einkar ósennileg. Þegar litið er til þess að lögreglumenn stöðvuðu ákærðu í akstri, að myndskeið úr myndavél í lögreglubifreið leiðir í ljós að einungis örfáar sekúndur liðu frá því að ákærða stöðvaði akstur bifreiðarinnar þar til lögreglumenn voru við hlið hennar og að ákærða bar þess skýr einkenni þegar á þeim tíma að hafa neytt fíkniefna, telur dómurinn hafið yfir allan vafa að ákærða hafi við akstur bifreiðarinnar TL-431, þessa nótt, verið undir áhrifum ávana- og fíkniefna, svo sem henni er gefið að sök í ákæru. Verður hún því sakfelld samkvæmt ákæru og er háttsemi hennar rétt heimfærð til refsiákvæða í ákæru.

Ákærða er fædd í janúar 1985. Samkvæmt sakavottorði hefur ákærða frá árinu 2004 fimm sinnum gengist undir sáttir og viðurlagaákvörðun fyrir brot gegn umferðarlögum og lögum um ávana- og fíkniefni. Ákærða hefur einu sinni verið dæmd til greiðslu sektar fyrir brot á umferðarlögum og í þrígang verið svipt ökurétti.

Með hliðsjón af sakarferli ákærðu og brotum hennar á umferðarlögum er refsing ákærðu hæfilega ákveðin fangelsi í 30 daga.

Með vísan til lagaákvæða í ákæru er ákærða svipt ökurétti ævilangt.

Ákærða greiði sakarkostnað samkvæmt sakarkostnaðaryfirliti og málsvarnarlaun skipaðs verjanda, að teknu tilliti til virðisaukaskatts, svo sem í dómsorði greinir.

Dómsorð:

Ákærða, Á-kvk-nf B-kvk-nf J-kvk-nf, sæti fangelsi í 30 daga.

Ákærða er svipt ökurétti ævilangt.

Ákærða greiði 258.348 krónur í sakarkostnað, þ.m.t. talin málsvarnarlaun skipaðs verjanda síns, S-kk-ef S-kk-ef héraðsdómslögmanns, 188.250 krónur.

S-kk-nf S-kk-nf.